**KLAIPĖDOS MIESTO SAVIVALDYBĖS TARYBA**

 **peticijų komisijos POSĖDŽIO PROTOKOLAS**

2021-10-12 Nr. TAR1-188

 Klaipėda

Posėdžio data: 2021-10-11 (nuotoliniu būdu).

Posėdžio pradžia: 10.00 val.

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Digrienė, Elida Mantulova, Arūnas Andziulis, Inga Patapaitė. Nedalyvauja Lina Skrupskelienė.

Darbotvarkė.

Dėl kreipimosi „Dėl Klaipėdos miesto bendrojo plano keitimo“ pripažinimo peticija. Pranešėjas K. Bagdonas.

SVARSTYTA. Dėl kreipimosi „Dėl Klaipėdos miesto bendrojo plano keitimo“ pripažinimo peticija.

K. Bagdonas informuoja, kad 2021-09-29 buvo gautas kreipimasis „Dėl Klaipėdos miesto bendrojo plano keitimo“, kuriame prašoma Klaipėdos miesto tarybos narių ir Klaipėdos mero netvirtinti Klaipėdos miesto bendrojo plano keitimo, šių metų rugsėjo 30 dieną.

A. Digrienė taip pat pažymi, kad pareiškėjai rašo, jog šiuo metu svarstomame Klaipėdos miesto bendrajame plane numatomi urbanistiniai sprendiniai ir toliau prastins klaipėdiečių gyvenimo kokybę ir sveikatą bei didins socialinę atskirtį, naikindami žalius plotus miesto teritorijoje.

K. Bagdonas pastebi, kad šis kreipimasis neatitinka peticijos reikalavimų, nes nėra pakankamai pareiškėjų duomenų bei keliamų reikalavimų pagrindimo ir prašo komisijos narių išsakyti savo nuomones dėl šio kreipimosi pripažinimo peticija.

E. Mantulova pastebi, kad pateiktame kreipimesi prašoma plano, tačiau sprendimas jau priimtas. Mano, jog ir pats kreipimasis neturi peticijos požymių, kuriame būtų prašoma panaikinti teisės aktą ir priimti naują.

A. Digrienė sako, kad šio teikiamu kreipimusi nėra siekiama priimti naują teisės aktą, jį panaikinti ar pakeisti, todėl negali jis būti pripažinta peticija. Pagal Peticijų įstatymą peticija **–**tairašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti Peticijų įstatymo (toliau – PĮ) 3 str. 1 d. nurodytus klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija (PĮ 2 str. 4 d.). Kreipimesi gali būti reikalaujama ar siūloma spręsti tokius klausimus: žmogaus teisių ir laisvių apsaugos ar įgyvendinimo; valstybės ir savivaldybės institucijų reformavimo; kitus visuomenei, savivaldybėms ar valstybei svarbius klausimus (PĮ 3 str. 1 d.). Peticijų įstatyme nurodyta, kad kreipimasis nepripažįstamas peticija, jei jis neatitinka šio įstatymo 3 str. reikalavimų; iškeltų reikalavimų ir siūlymų tenkinimui nereikia priimti naujo teisės akto, pakeisti, papildyti ar pripažinti netekusiu galios galiojančio teisės akto; pareiškėjas visiškai nepagrindžia kreipimesi išdėstytų reikalavimų ir siūlymų; kreipimąsi paduoda jaunesnis kaip 16 metų Lietuvos Respublikos pilietis, ne Lietuvos Respublikos pilietis ar užsienietis, nuolat gyvenantis Lietuvos Respublikoje, arba jų grupė; kt. pagrindais. Be to, kreipimesi turi būti nurodomas prašymas pripažinti jį peticija, kreipimosi padavimo priežastys ir tikslai (PĮ 4 str. 1 d. 3 p.). Nagrinėjamu atveju kreipimasis neatitinka minėtų reikalavimų (PĮ 2 str. 2 d., 4 d., 4 str. 1 d. 1 p., 3 p., 5 p., 9 str. 3 d. 2 p., 4 p.), dėl kurių jis galėtų būti pripažintas peticija.

I. Patapaitė sako, kad pritaria komisijos narių išsakytai nuomonei.

A. Andziulis sako, kad dokumentas jau priimtas, todėl pareiškėjai gali teikti savo prašymus ar siūlymus kasmet, peržiūrint atitinkamus bendrojo plano punktus.

K. Bagdonas, išklausęs komisijos narių išsakytų nuomonių, siūlo kreipimąsi nepripažinti peticija.

NUTARTA. Kreipimąsi nepripažinti Peticija (bendru sutarimu).

K. Bagdonas informuoja, kad gautas raštas iš savivaldybės administracijos „ Dėl darbo grupės išvadų pateikimo“, kuriame pateikia Savivaldybės administracijos direktoriaus 2021 m. gegužės 12 d. įsakymu Nr. AD1-602 „Dėl darbo grupės sudarymo“ sudarytos darbo grupės išvadas dėl aplinkos kokybės gerinimo komunalinių atliekų surinkimo aikštelėse, siekiant užtikrinti aikštelių tvarką ir švarią aplinką. Komisijos nariai supažindinti su gautu raštu.

Posėdžio pabaiga: 10.20 val.

Posėdžio pirmininkas Kazys Bagdonas

Posėdžio sekretorė Aldutė Meniakina